Svrček, Miloš, poslanec NR SR (2022-05-04):
Ďakujem pekne za slovo, pán predsedajúci. Rok 2021 bol v novodobej histórii Matici slovenskej jeden z najkomplikovanejších z hľadiska financovania jej činnosti za posledných desať rokov. Matica slovenská dostala zo štátu historicky najnižšiu dotačnú podporu za posledné desaťročie vo výške, ako som povedal aj v úvodnom slove, 1 344 600 eur a súčasne vytvorila z dôvodu pandémie COVID-19 aj najnižšie vlastné príjmy. Rozpočet Matice slovenskej sa oproti roku 2020 prudko znížil o 414 000 eur. Takýto výrazný pokles príjmov mal následky, samozrejme, aj na činnosť Matice slovenskej: prevádzkovanie a udržiavanie nehnuteľností, budov, platenie nájmov a hlavne na personálne zoštíhľovanie na mnohých pracoviskách tejto ustanovizne. Tiež muselo ústredie celoplošne znižovať rozpočty všetkých pracovísk rôznou mierou tak, aby bolo zachované aspoň to najzákladnejšie alebo aby boli tie najnutnejšie aktivity zachované. Žiadna podpora projektov vedeckých aktivít, nulový rozpočet na regionálnu kultúru, čo bol priamy následok väčšieho výpadku neštátnych príjmov. Personálne zoštíhlenie bolo realizované koncom roka 2020. Zatiaľ v nutnom rozsahu, aby sa znížili mzdové náklady. Prepúšťanie a zníženie pracovných úväzkov, ako aj zníženie mzdových ohodnotení sa dotklo 16 zamestnancov. Ak by Matica Slovenská nezískala väčšiu štátnu dotáciu a vyššie neštátne príjmy, je vysoko pravdepodobné, že by museli dôjsť ďalšie škrty vo výdavkoch, ako i personálne zoštíhlenie. Už koncom roka 2020 a začiatkom roka 2021 museli prijať v Matici Slovenskej nasledovné reštrikčné opatrenia: personálne opatrenia, obmedzenie vydavateľských knižných projektov, obmedzenie hlavných aktivít, obmedzenie úplnej podpory takzvanej regionálnej kultúry, obmedzenie opráv a rekonštrukcií nehnuteľností vo vlastníctve Matice slovenskej, ekonomická samospráva väčších domov Matice slovenskej vo vlastníctve Matice s potenciálom komerčného využitia, plošné znižovanie výdavkov pre všetky útvary Matice slovenskej hlavne v oblasti služieb, nákupu spotrebného materiálu, cestových výdavkov. Slovenské národné noviny, významnou zmenou v roku 2021 bolo predĺženie periodicity Slovenských národných novín z týždenníka na dvojtýždenník, avšak s vyšším počtom strán – 16 strán za každé vydanie. Hlavné aktivity zabezpečovala suma len 7-tisíc eur. Bol to jeden väčší projekt v rámci roka, výročia Alexandra Dubčeka. Regionálna kultúra mala celkovo návrh nula eur. Projekt je úplne závislý od neštátnych príjmov, po predbežnom prerokovaní nebudú na rok, neboli na rok 2021 navrhované žiadne projekty. Investície a opravy v roku 2021 boli len na úrovni 16-tisíc eur a v roku 2020 42-tisíc eur. Aj to bolo, samozrejme, málo. Veľmi malá suma bola vyčlenená len na havarijné stavy, pričom tieto finančné prostriedky nestačili ani na žiadne väčšie opravy a rozsiahle rekonštrukcie. Podpora vedeckých aktivít, tuto bola suma taká istá – nula euro. Za týchto okolností pritom nebolo možné realizovať matičnú vedu ani v dnešnom, v dnešnej dobe, čiže v roku 2022. Slovenské pohľady, redakcia má znížené spotrebné náklady približne na 50 % za predpokladu, že bude ďalej pokračovať. A Vydavateľstvo Matice slovenskej znížilo výrazne znížené náklady na služby, autorské honoráre a tlač knižných titulkov bola o cirka polovicu nižšia. Celkovo zníženie rozpočtu bolo dané teda, ako som spomínal, na 414-tisíc eur a zodpovedalo zníženej dotácie Ministerstva kultúry Slovenskej republiky s nízkym neštátnym vlastným príjmom Matice slovenskej. Takéto zníženie príjmov na medziročnej báze bez dostatočne dlhého času na prípravu bolo pre Maticu slovenskú problematické a obmedzilo jej činnosť. Ak by sme chceli aspoň ako tak dofinancovať, je nutné v oblasti pôsobenia Matice navýšenie o 150-tisíc euro, ako tuto navrhujeme minimum. Ako ma informovali aj z Matice slovenskej, v roku 2023 by optimálne potrebovali navýšenie minimálne o 225-tisíc euro. Momentálne, ako som aj spomínal, v § 2 zákona o Matici Slovenskej sú presne taksatívne vymedzené úlohy zo zákona. Čiže, ak aby som aj správne chcel vysvetliť, toto nie je nejaké rozmarstvo. Toto je určite taká požiadavka na to, aby sme minimálne vedeli pomôcť finančne tejto ustanovizni tak, aby vedela aspoň nejak minimálne plniť všetky tie úlohy, ktoré jej stanovuje zákon. Zákon je presne daný a presne taksatívne vymedzuje, že čo má Matica slovenská plniť. Takže minimálne v tejto miere, ako som tuná faktograficky povedal tieto čísla, lebo toto nie sú nejaké výmysly, toto sú jasné čísla, že ako sa znížila dotácia pre ministerstvo kultúry, tak minimálne aspoň touto sumou nejako potrebujeme zalepiť činnosť Matice slovenskej, aby sa dostala ako tak na nejakú úroveň toho, že by vedela základne plniť úlohy, ktoré jej vyplývajú z § 2 zákona o Matici slovenskej. Nechcem veľmi naťahovať túto diskusiu, ja chápem, že určite by trebalo Matici ešte viac pridať. Myslím si, že nato, aby plnila tie úlohy, ktoré jej vyplývajú zo zákona, nato, aby mohla vydávať všetky tie periodiká, ako som spomínal Slovenské národné noviny, Slovenské pohľady, by potrebovala väčšiu sumu. Ja chápem, aj v rámci prvého čítania, ako tu bola otvorená rozprava, že niekomu sa nepáčilo, čo v minulosti bolo vydávané v rámci obsahu týchto novín. Momentálne máme nové vedenie, nové vedenie, ktoré sa jasne dištancovalo a odrezalo od týchto vyjadrovaní alebo týchto článkov, ktoré boli v minulosti, s ktorými aj ja osobne nesúhlasím, ale myslím si, že boli aj dostatočne vysvetlené tlačovými správami a novým vedením Matice slovenskej. Tak ako aj v prvom čítaní, aj v tomto čítaní hovorím, že v prípade, ak bude záujem aj zo strany ďalších mojich kolegov tuto v parlamente, že by ste chceli mať zodpovedané otázky, sú kedykoľvek pripravení sa stretnúť s každým jedným poslancom a zákonodarcom, aby zodpovedali v plnej miere vaše otázky. Za seba ako za navrhovateľa vás chcem požiadať teda o podporu pri schvaľovaní tohto návrhu zákona, aby sme aspoň takto minimálne vedeli pomôcť tejto veľmi dôležitej národnej kultúrnej ustanovizni. Ďakujem pekne.